จากโกเต๊กซ์ สู่ Kleenex
รู้หรือไม่ว่ากระดาษทิชชู Kleenex มีต้นกำเนิดมาจากโกเต๊ก ใช่แล้ว.. เป็นโกเต๊กเดียวกับที่ผู้หญิงทุกคนคุ้นเคยเป็นอย่างดี  แม้ว่าสมัยนี้เราอาจจะไม่ค่อยได้ยินชื่อนี้แล้ว แต่ถ้าเป็นเมื่อก่อน โกเต๊กเป็นคำที่ใช้เรียกแทนผ้าอนามัยทั่วไป  เหมือนกับการที่เราเรียกผงซักฟอกไม่ว่าจะเป็นยี่ห้อใดก็ตามว่าแฟ้บ เพราะที่จริงแล้ว “โกเต๊ก”​ ก็คือชื่อผ้าอนามัยยี่ห้อหนึ่งที่เป็นที่นิยมในสมัยนั้นเช่นกัน  แล้วจากโกเต๊กกลายมาเป็น Kleenex ได้อย่างไร? ลงทุนแมนจะเล่าให้ฟัง
29 ส.ค. 2561

จากโกเต๊กซ์ สู่ Kleenex / โดย ลงทุนแมน
รู้หรือไม่ว่ากระดาษทิชชู Kleenex มีต้นกำเนิดมาจากโกเต๊ก
ใช่แล้ว.. เป็นโกเต๊กเดียวกับที่ผู้หญิงทุกคนคุ้นเคยเป็นอย่างดี
แม้ว่าสมัยนี้เราอาจจะไม่ค่อยได้ยินชื่อนี้แล้ว
แต่ถ้าเป็นเมื่อก่อน โกเต๊กเป็นคำที่ใช้เรียกแทนผ้าอนามัยทั่วไป
เหมือนกับการที่เราเรียกผงซักฟอกไม่ว่าจะเป็นยี่ห้อใดก็ตามว่าแฟ้บ
เพราะที่จริงแล้ว “โกเต๊ก”​ ก็คือชื่อผ้าอนามัยยี่ห้อหนึ่งที่เป็นที่นิยมในสมัยนั้นเช่นกัน
แล้วจากโกเต๊กกลายมาเป็น Kleenex ได้อย่างไร?
ลงทุนแมนจะเล่าให้ฟัง
ก่อนอื่นต้องบอกว่าโกเต๊กไม่ได้เป็นแบรนด์ที่มาจากจีน
แม้จะมีชื่อที่อาจจะฟังดูคล้ายภาษาจีน แต่ถ้าจะสะกดให้ถูกจะต้องเป็น “โกเต๊กซ์”
โกเต๊กซ์ หรือ Kotex ในภาษาอังกฤษ เป็นแบรนด์ผ้าอนามัยภายใต้บริษัท Kimberly-Clark
ในช่วงสงครามโลกครั้งที่ 1 บริษัท Kimberly-Clark ได้คิดค้นเซลลูคอตตอน (Cellucotton) ที่มีความสามารถในการซึมซับได้ดีกว่าผ้าคอตตอนทั่วไปถึง 5 เท่า
ทำให้เซลลูคอตตอนถูกนำไปใช้เป็นผ้าพันแผลสำหรับเหล่าทหารที่ได้รับบาดเจ็บ
เมื่อสงครามจบลง บริษัทจึงพยามมองหาช่องทางอื่นที่จะใช้ประโยชน์จากเซลลูคอตตอน
และก็พบว่ากลุ่มนางพยาบาลได้นำเซลลูคอตตอลมาใช้ซับเลือดในช่วงที่มีรอบเดือน
ในปี 1919 ผ้าอนามัยยี่ห้อ Kotex จึงได้ออกสู่ตลาดเป็นครั้งแรก
ชื่อของแบรนด์เป็นการอธิบายถึงคุณสมบัติของผลิตภัณฑ์ที่มีผิวสัมผัสเหมือนปุยฝ้าย
หรือ Cotton-like Texture/Cot-tex และกลายเป็นชื่อ “Kotex” ในเวลาต่อมา
ในปี 1924 Kimberly-Clark ก็ได้พัฒนาผลิตภัณฑ์ตัวใหม่ที่มีความนุ่มและบางขึ้น
โดยเรียกสินค้าชนิดใหม่นี้ว่า “Kleenex”
ซึ่งจริงๆ แล้วบริษัทก็ไม่ได้ตั้งใจจะให้ Kleenex เป็นกระดาษทิชชูอย่างทุกวันนี้
ในตอนแรกบริษัทโฆษณาว่า Kleenex เป็นกระดาษสำหรับเช็ด Cold cream และเครื่องสำอาง
ชื่อของ Kleenex ก็มีที่มาจากจุดประสงค์การใช้ของผลิตภัณฑ์
โดย “Kleen” มาจากคำว่า Clean ที่แปลว่าทำความสะอาด
และนำมารวมกับคำว่า Kotex สินค้าที่เคยทำชื่อเสียงให้กับบริษัทมาก่อน
ทำให้ได้เป็นชื่อ “Kleenex” ยี่ห้อของกระดาษทิชชูที่รู้จักกันอย่างแพร่หลายในปัจจุบัน
หลังจากที่ Kleenex ออกสู่ตลาดไปได้ไม่กี่ปี
บริษัทก็ได้เสียงตอบรับจากลูกค้าว่า กว่า 60% มักจะนำไปใช้สั่งน้ำมูกมากกว่า
ประกอบกับหัวหน้านักวิจัยของ Kimberly-Clark ที่ป่วยเป็นโรคภูมิแพ้
ก็เริ่มที่จะพกกระดาษทิชชูติดกระเป๋าเพื่อใช้แทนผ้าเช็ดหน้า
ในปี 1930 Kleenex จึงได้เปลี่ยนคอนเซ็ปต์การนำเสนอผลิตภัณฑ์  ให้เป็นผ้าเช็ดหน้าที่สามารถทิ้งได้แทน
ซึ่งก็ทำให้ยอดขายของ Kleenex เพิ่มขึ้นเป็น 2 เท่าภายในระยะเวลาปีเดียว
ปัจจุบัน Kimberly-Clark ไม่ได้มีแค่ Kotex หรือ Kleenex 
แต่มีแบรนด์ที่อยู่ภายใต้บริษัทมากกว่า 30 แบรนด์ ซึ่งวางขายอยู่ใน 175 ประเทศทั่วโลก
ทั้งกระดาษเช็ดหน้าและกระดาษชำระ
ผ้าอนามัย รวมถึงกางเกงผ้าอ้อมทั้งสำหรับเด็กและผู้ใหญ่
ผลิตภัณฑ์สำหรับเช็ดทำความสะอาด ชุดอนามัย และอุปกรณ์ป้องกันภัย
บริษัท Kimberly-Clark ก่อตั้งมาตั้งแต่ปี 1872 โดยเริ่มจากการเป็นธุรกิจผลิตกระดาษชำระแบบม้วน
ประวัติศาสตร์กว่าร้อยปีที่ผ่านมาของบริษัท ทำให้เราได้เรียนรู้ว่าบริษัทไม่หยุดที่จะเรียนรู้และต่อยอดจากสิ่งที่มีอยู่
อย่างเช่นกรณีของผ้าอนามัยที่ต่อยอดมาจากผ้าพันแผลของทหารในสนามรบ
และรู้หรือไม่ว่า ตอนนี้ก็ได้มีการต่อยอดการใช้งานผ้าอนามัยให้กลับไปใช้เพื่อการทหารอีกครั้ง
เรื่องนี้ถ้าอยากรู้ต้องลองไปถามนักศึกษาวิชาทหารของไทยเรา
ว่าใส่รองเท้าคอมแบตที่มีผ้าอนามัยอยู่ด้านในแล้ว มันนุ่มสบายขนาดไหน..
----------------------
นอกจากเรื่องผ้าอนามัยแล้ว ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้งที่
iOS: 
Android: 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
[9386].